
				Mercés a...


				Jacme Taupiac que respond totjorn ambe paciéncia e eficacitat a mas questions.


				D. Blanchard

				Claus graficas


				Segon la convencion que s’aplica a totes los dialèctes occitans, avèm restablit :


				- la finala atòna « ia » que se realiza en « i » dins la lenga de l’autor:


				bèstia per bèsti, grúpia per grúpi, brutícia per brutíci


				- lo « iá » plaçat en fin de mot que representa « ié » dins la lenga de l’autor :


				fadariá per fadarié 


				- la diftonga « ai » que, quand es atòna, se realiza « ei » dins la lenga de l’autor :


				aigo (tonica), aiguier per eiguié (atòna)


				- las terminasons de la segonda persona del plural en « tz » que se realizan en « s » dins la lenga de l’autor : avètz per avès, veiretz per veirés, semblaviatz per semblavias, atal coma la finala dels noms en « tz » que la lenga de l’autor realiza en « s » : voetz per voes, patz per pas.


				- las terminasons en « iá » que se realizan en « ie » o en « ié » dins la lenga de l’autor : aviá per avié, siáu per siéu, disián per disien, creiriáu per creiriéu.


				Avèm pas cambiat l’ortografia de las terminasons de las conjugasons que s’acaban en “on” [O] dins la grafia de l’autor, pr’amor que, en provençal, lo “o” pòst-tonic se pronóncia [O]: bandisson, durbiguèron. 


				La presenta transcripcion es fargada a partir de l’edicion de C.P.M. de 1977: Félix Gras – Li Rouge dóu Miejour – Rouman istouric – Emé la traducioun franceso – 490 pages. 

				Ame mon vilatge mai que ton vilatge,


				Ame ma Provènça mai que ta provinça,


				Ame la França mai que tot !


				Fèliç Gras, 1876. 


				Aqueste libre es dedicat amistadosament


				a Mèstre Tomàs, A. Janvier e a Dòna


				Catarina, sa molher.


					F. G.

				Mi vilhadas


				Quand fuguèt vièlh, bèn vièlh, que mangèt dins si nonanta ans, nòste bòn vesin Pascau, lo fieu de la vièlha Patina, faguèt plus que repepiar. Eu que nos aviá contat, de fieu en cordura, dins li lòngui vilhadas d’ivèrn, son viatge a París emé li Marsilhés, quand anèron assietjar lo rèi « Ca-pet » dins son castèu, e toti li guerras de l’Empèri, despuèi la batalha di Piramidas enjusqu’a la famosa batalha dau Mont Sant-Jan. Òc, aqueu bòn vièlh Pascau faguèt plus que repepiar ; e de lònga disiá :


				— Morirai lèu, vau morir ! E quand sarai mòrt, mon fraire Lange, pe-caire, eu tanbèn morirà ! E alòrs, quau aurà suenh de la muòla ?...


				Paure Pascau ! fasiá pietat de lo vèire ansin ; eu que nos aviá esme-ravilhat emé si recits epics, que sus un meme sujèct, duravan puèi tot l’ivèrn, i’arribava meme d’improvizar de vers, e tota una vesprenada, sus un ritme doç, emé quauqui rimas a pena marcadas de luench en luench, nos fasiá lo racònte d’un episòdi de la Revolucion, ò d’un chaple d’Ale-mands, de Russis, ò d’Anglés.


				Me sèmbla lo vèire encara, totjorn a la mema plaça au mitan dau banc que teniá tot de lòng de la muralha, au fons de la botiga dau cordonier, onte s’acampaviam toti li vesins pèr passar la vilhada.


				Aquí lo meme lume serviá pèr lo cordonier e son aprendís ; fau dire qu’avián chascun sa vilhòla, qu’aquò èra un glòbo de vèire plen d’aiga que pendolavan em’un correjon davans lo calèu, e la clartat roja dau 

				lume, en passant a travès lo glòbo bombut plen d’aiga clara, fasiá sus lo solier ò la simèla que corduravan, un ròde de lume esbrilhaudant come un rai de solèu. Aquí i’aviá pereu un bòn poela, de lònga roge come un gaugalin, que teniá lo mèmbre caud come un forn – eriam aquí dins una bòna michor come de tians. A ! quand lo vièlh Pascau èra dins si mo-ments patetics, quand se compreniá que parlava en vers, lo cordonier eu meme, emai son aprendís, viravan l’esquina au vilhador, maugrat lis ussas que fasiá sa fema, cessavan lo travalh ; se sarián bèn engardats, aqueli vèspres de picar la simèla, e come toti nautri restavan espantats e escotavan en duerbènt d’uelhs come de portaus e d’aurilhas grandas come de cuerbeplats.


				E ieu, qu’aviáu alòrs vuech ò nòu ans, segur ai esprovat aquí li plus auti joïssènças de ma vida.


				Quand la vilhada èra finida, que faliá anar se jaire, me languissiáu d’èstre au lendeman pèr revenir, dins mon canton, sus lo pichòt banc emé lo cat, ausir la seguida de la batalha qu’aviam laissat en plan la vèlha.


				Tanbèn me fuguèt un còp mortau, quand aguère dètz ans e que m’em-barrèron au pichòt semenari de Santa-Garda, pèr faire mis estudis. La vese encara la carreta de mon paire, atalada de nòste vièlh chivau roge qu’aviá jamai reguinhat, la vese emportant, a travès li garrigas, sus lo camin peirós, mon matalàs a grands carrèus blancs e blus e ma mala tota espelofida de si lòngs peus de pòrc reddes e sedós. La vese nòsta polida carreta bluia onte m’ère tant amusat, tant balançat dins la remisa, la vese intrar dins la cort dau semenari, e tot d’un tèmps dos òmes abilhats emé de reguingòtas come de Mossurs, descargan lo viatge. Alòrs mon paire me pren dins si braç, me fai dos gròs potons, que n’en sente encara sa barba ponhènta sus mi gautas tèndras, me bota una gròssa ponhada de moneda dins la man, em’aquò s’envai... Tanlèu, Victòr, lo portier qu’aviá una barba de bòchi, cric-crac a pestelat li pòrtas !


				Tant que fuguèt jorn, aquò anèt bèn, comptère e recomptère mi dardenas, li tombave pèr li faire vèire ; faguère la coneissènça d’una dogena de pichòts novèus, come ieu embarrats dau matin. Mai quand la nuech venguèt, après sopar, quand fauguèt anar se cochar, a ! paure de ieu ! Pensère a ma maire que m’ajudava descorrejonar mi soliers quand, tombant de la sòm, arribave de la vilhada dau cordonier ; pensère au vièlh Pascau de la Patina, e lo reveguère davans mis uelhs contant si bèlis istòrias. Alòrs li lagremas banhèron mi gautas e regolèron sus mon cois-sin, plorère enjusca que la sòm, aquela sòm d’enfant que rèn destorba, venguèsse m’agarrir e me tenir dins si braç molets.

				Entre que me revilhère, l’idèia que de tot lo jorn non veiriáu ma maire, e qu’a la vesprenada anariáu mai pas passar ma vilhada emé lo vièlh Pas-cau, me trafiquèt l’esprit e n’en fuguère sorne e tristàs. La nuech venènta plorère mai e lo lendeman n’en fuguère que mai sornarut.


				Quand vuech jorns se fuguèron escolats, ma maire emé mon paire venguèron vèire s’aviáu manjat, s’aviáu dormit, se m’acostumave. A ! Pecaire ! queti transis ié botère dins lo còr quand ié diguère que manjave plus, e voliáu m’entornar a l’ostau.


				— Mai, mon bèu, me fasiá mon paire, veses bèn que fau estudiar, aprendre la chifra e tot aquò ; autrament, quand saràs grand, de qué faràs ?


				— Ieu, vos dise que vòle m’entornar a l’ostau, n’en sabe pron come aquò.


				— Mai de qué sabes ? sabes rèn, mon bèu.


				— Sabe legir !


				— Sabes legir, òc ; mai puèi ?


				— Sabe chifrar.


				— Tot aquò vai pron bèn, mai fau aprendre un pauc de latin, de grèc, e que sabe ieu !


				— Vòle pas ! vòle m’entornar emé vautri.


				— Veguem, veguem, de qué vòs te faire ? medecin, capelan, avocat, notari ? Te fau aprendre lo latin emai lo grèc.


				— Vòle rèn èstre de tot aquò.


				— Vòs èstre païsan ? marrit mestier, mon bèu, crèi-me. Vai, aquò te passarà, veiràs.


				— Non, vòle pas me faire païsan ; vòle m’entornar a l’ostau, vos dise !


				Ma maire disiá rèn, e brandant la tèsta, me pelava de castanhas bolidas que grinhotave d’enterin que teniá lo comparant a mon paire, qu’en fin finala, despacientat, me faguèt :


				— Anem, parla franc, ve, se non vòs te faire medecin, avocat, capelan, notari, ni païsan, alòrs diga de qué vòs èstre ?


				— E bèn, volètz que vos lo digue ! ié respondeguère en baissant lis uelhs, vòle... vòle me faire cordonier !...


				— Ò ! que la pèsta de tu ! faguèt mon paire en picant dins si mans rufas. Cordonier ! Cordonier ! A ! aquela es bòna !... Sabes donc pas que li cordoniers empèstan la pega ? Anem, anem, crese que li venas te mòron. Cordonier ! Ò ! d’aqueu viech d’ase ! Mai quau t’a botat dins l’idèia de te faire cordonier ?


				E ieu, confús d’aguer largat lo fin mòt de ma pensada, ausère pas ié respòndre, ausère pas dire qu’èra pèr ausir de lònga a la vilhada lis istòrias 

				que contava lo vièlh Pascau de la Patina. A ! pèr ausir contar d’istòrias come aqueli de qué me sariáu pas fach !


				Basta, mon paire vesènt que lo tèmps adobariá tot, me decidèt a restar quauqui jorns de mai, e m’aprometeguèt que se podiáu pas m’acostumar me vendriá querre a la fin dau mes, e se voliáu sènsa remession, me faire cordonier, me botariá en aprendissatge vers nòste vesin onte aviáu passat de tant bèli vilhadas. E pèr mieus m’afeccionar a ma novèla escòla, m’aprometeguèt de me faire estudiar la pintura e la musica, qu’èran mai mi grandi passions. Tot d’un tèmps me crompèt una boita de colors e un cornet a pistons que Mossur Trochet, l’econòme fuguèt encargat de me faire venir de Carpentràs. Esbalauvit pèr aquesti novèus outís me sentiguère come se me garavan un gròs codonh de dessús l’estomac, e tot reviscolat, en m’auborant sus la poncha di pès, diguère, d’aise, a l’aurilha de ma maire :


				— Me mandaràs li cinc pichòts libres blus que legiguère i’a tres ans quand aviáu la cacalucha ; sabes, aqueli libres que parlan d’Ulissa e d’Achile ?


				— Òc, òc, vai, sabe, « La guerre de Troie », me faguèt ma maire, te li mandarai pèr la promiera oucasion.


				Em’aquò mi bravi gènts me balhèron mai una ponhada de moneda, me garniguèron mi pochons de castanhas bolidas, m’embracèron, e cric-crac ! lo portier Victòr, emé sa fàcia de bòchi boniàs, barrèt la pòrta !


				E ieu tornère a l’estudi tot apensamentit.


				Pasmens la boita de colors, lo cornet a pistons e mi cinc pichòts libres blus que m’avián promés, m’emplissián d’un contentament estrange. Se siáu pas estat un nhafre tota ma vida, es a aqueli tres causas que lo dève.


				Come lo pensatz, m’acostumère au semenari, « La guerre de Troie » dau grand Omèra me faguèt oublidar lo vièlh Pascau de la Patina.


				Es egau, quand ié pense, me demande s’auriáu pas mieus fach de tenir bòn.


				Se m’ère fach cordonier, quau saup li bèlis istòrias que vuei podriáu vos contar ! Car mai de vint ans de tèmps lo vièlh Pascau n’en diguèt dins li vilhadas dau cordonier de mon vilatge de Malamòrt. E vos pòde contar qu’aquesta qu’ausiguère l’an que me quitèron li braietas dubertas pèr darrier e me carguèron mi promieri braias a bretèlas.

				I. Li pauri gènts


				Aqueu vèspre la vilhada èra au grand complet. Ieu, dins mon canton, sus lo pichòt banc emé lo cat, n’en bofave pas una, e me pensave :


				— Se quauqu’un podiá demandar una istòria au vièlh Pascau. Aièr a acabat de nos contar la batalha dau Mont Sant-Jan, vuei bessai, dirà rèn !... 


				Quand lo Materon, tot en quichant emé son poce sus sa pipa de terra un estraç d’amadó que rimava e sentiá bòn, diguèt :


				— Voliáu totjorn vos demandar, Pascau, come se fai que vos, un païsan de Malamòrt, vos fuguetz capitat dins lo batalhon marsilhés que montèt sus París l’an de la Revolucion ? Aquò m’a totjorn fustibulat.


				— Es la misèria, pichòt ! faguèt de sa bèla voetz clara, lo vièlh Pascau.


				E toti se virèron devers eu pèr l’escotar.


				Eu reprenguèt :


				— De qué renan li gènts ? N’en renan de drudiera. Vuei chasque païsan a son canton de terra. Quau a de terra, a de pan, quau a de pan a de sang !


				Ieu que vos parle, a l’atge de doge ans aviáu ges vist de pastiera, ni de paniera, ni de doire, ni de bota dins la cabana de la Gàrdia, onte nos lotjava lo marqués d’Ambrun, que mon paire n’èra lo miegier pèr lis aglans de si rores.


				Aviáu quinge ans, lo mens, quand mangère ma promiera sopa de lard ranci trempada emé de pan fresc. A la cabana, se pastava qu’un còp pèr an. Aqueu jorn, mon paire e ma maire davalavan au vilatge e pastavan, emé son bren, tota la farineta de segla, de favas e d’aglans, qu’aviam acampada dins lo corrènt de l’an. Come l’ai dich, ramassaviam a mieja lis aglans di chaines dau marqués que tombavan sus li camins ò dins la Nesca ; pèr aquò nos laissava lotjar dins la cabana de la Gàrdia e podiam foire dos tròç d’ermàs onte fasiam de transalhas, de jaissas, de favas, d’erres, just pèr pas crebar de fam, nautri tres e toti nòsti nieras.

				Madamisèla Adelina, eriam dau meme atge, 


				me n’en balhèt un corchon...

				Es sus lo plòt que podètz vèire, davans nòste estable, onte chaple vuei lis apalhatges, que mon paire, toti li matins, a grands còps de destrau, nos copava lo pan pèr lo corrènt dau jorn. Quand veniá la fin de l’an, la destrau se i’embrecava talament lo pan èra dur.


				Lo promier tròç de pan blanc que mangère, es un jorn que passave davans lo relarg dau castèu ; Madamisèla Adelina, eriam dau meme atge, me n’en balhèt un corchon. Mai de qué faguèt aquí ! Sa maire, la marquesa Delaïda, ié reprochèt : 


				— Adelina ! Adelina ! ié diguèt, perqué balhes ton pan blanc au pichòt coquin ! Fau pas i’aprendre aquò, qu’un jorn te lo garariá de la boca !... Issa ! lo pichòt paure ! Issa ! vòs t’encórrer, ò sòne lo chin !...


				E ieu, sènsa lachar mon corchon de pan blanc, m’empachusclère vers ma cabana. Aqueu tròç de pan es estat bessai lo mossèu lo plus gostós qu’ai manjat dins ma vida. E pasmens la marrida paraula de la marquesa i’aviá vujat un degot de fèu.


				Un autre còp veniáu de vèire quauqui nis d’agaças que sabiáu sus li pibolas de la Nesca, èra dètz oras de matin qu’aviáu rèn tastat, la fam me nosava li tripas ; passave darrier lo castèu, de lònga di jaças e dis estables quand veguère dins lo rodam un bèu talòs de caulet. Tot d’un tèmps l’aiga me n’en vèn a la boca, corre pèr lo rabalhar, mai la trueia dau marqués, emé sa porcelada, pereu l’a relucat e arriba sus lo talòs autant lèu que ieu. Lo porcatier, un òme menèbre e dur, quand me vei alongar lo braç, me cengla d’un còp de barra a me copar l’alen ! Lachère lo talòs a la trueia e me sauvère, car lo bru-tau m’auriá mes en dolilha. E come m’encorriáu dins l’estobla, ausissiáu lo mar-qués d’Ambrun que de sa fenèstra cridava :


				— Aquò es bèn fach ! de qué vòu aqueu pichòt rascàs ! Vendriá manjar lo vieure de ma porcelada ! verminalha de païsan ! vos rosigarián toti vieus se li laissaviatz faire !

				...e li saludar d’a geinons, come se lo bòn Dieu passava...

				Aqueu jorn s’escampèt mai un gròs degot de fèu dins mon còr.


				Tanbèn quand passavan davans nòsta cabana, Mossur lo Marqués e Madama la Marquesa e Mossur Robert son fieu, qu’èra un cavalier dau Rèi, e que vesiáu mon vièlh paire e ma bòna maire s’avançar sus lo lindau e li saludar d’a geinons, come se lo bòn Dieu passava, l’onta me rosigava lo fetge e me semblava que me fasián córrer un ferre roge sus l’estomac, tant m’èra penible de retenir mon sapabieune !


				— Morniflon ! me cridava mon paire en s’auborant, e quand lo senhor aviá passat, un autre còp te farai ageinolhar davans nòste bòn mèstre !


				De vèire mon paire ansin, sa simplecitat, si repròches aumentavan que mai lo tròn de... pas Dieune que covava.


				De tota la familha dau marqués d’Ambrun i’aviá que la pichòta Adelina, la damisèla que me balhèt lo tròç de pan blanc, que vesiáu emé plesir e la saludave emé respèct ; e ela aviá d’uelhs doç e me sorrisiá toti li còps que me rescontrava. Mai en se fasènt grandeta me semblèt que pauc a cha pauc me sorrisiá quasi plus. Sis uelhs avián pasmens totjorn la mema doçor, ieu ausave plus la regardar.


				Un vèspre, dins la setmana de Totsant, eriam dins la cabana, a l’entorn d’una olada de favas, èra nòsta darniera de l’an ; mon paire diguèt :


				— Deman, pichòt, anarem ramassar lis aglans de la Nesca, fau s’aprovesir pèr l’ivèrn, sarà rude. Non sai çò que se passa, mai m’an afortit qu’en Avinhon li gènts se túian come de moscas ; i’a la revolucion a París, e Mossur lo Marqués, emé tota sa familha, van portar secors au Rèi de França, qu’es en grand dangier.


				Èra lo promier còp qu’entendiáu parlar dau Rèi de França ; mai tot d’un tèmps me pensère :


				— Se lo podiáu agarrir aqueu rèi de França, amòr que lo Marqués vai pèr l’aparar !


				Quet atge aviáu ? Sai ! Non l’ai jamai bèn sachut. Li baptistèris fuguèron brutlats. Es totjorn verai que li paraulas de mon paire m’estonèron, car, lo paure, aviá pas la lenga lònga.


				L’endeman pensave plus en rèn quand partigueriam avans jorn, pèr faire la culida dis aglans.


				Fasiá un tèmps de la maladiccion, caminaviam dins la nuech sus la terra jalada a dos pams de fons, bofava una bisa frejassa que vos copava lo morre, nevava de maliça de tèmps. Pasmens l’auba ponchejava quand arribaviam dins la Nesca bordada di grands rores que la tempèsta n’espoussava li fuelhas rossidas pèr li jaladas que lis auriatz dichas de coire roge. Franc d’aquelis aubres gigants, tot èra gris : lo cèu, la terra, la montanha. Lo cèu 

				èra pestelat de pertot, un solet niva teniá dau levant au ponènt, unit come un borràs. De vòus de linhòtas, de rossetas, de chics davalavan de la montanha, rasavan lo sòu e se pausavan a flòts dins lis estoblas e li samenats en fasènt la pauma, pecaire ; rèn marca la freg come aquò.


				Vai-t’en culir d’aglans emé li mans gòbias ! Entre li calhaus redons e liscs de la Nesca, lis aglans lusènts, pas plus gròs que d’oulivas, vos esquilhan dins li dets ; fau una gròssa mieja jornada pèr n’en rabalhar una eimina. La freg nos agantava. Mon paure paire, me sèmbla que lo vese, agromolit, sa vèsta de bura verdastra tròp corta laissava vèire sa cadena emé sa camisa de tela blesida, emé si culòtas a blocas e si bas d’estame traucats, sènsa talons que vesiatz toti si pès nus dins sis esclòps emborniats de bauca. E zou totjorn la bisa frejassa que foitava e fasiá revolunar li fuelhas rojas, e siblava dins li vergans di veges e bramava come una espectaclosa cocoromassa dins li baumas di rocàs.


				Ieu m’amolonave dins ma marrida pèu fronsida pèr la freg, e pensave au bòn moment que passariam, ailà, a la cala dau rontau, quand anariam manjar, emé nòsta escupanha pèr pitança, lo corchon de pan negre que lo matin mon paire aviá chaplat emé la gròssa destrau.


				Eriam aquí atravalits, sènsa dire una paraula, car li paures, bèn paures, parlan gaire. Tot d’un tèmps ause japar li chins cochants dau Marqués de l’autre bot de la Nesca, sus lo pendènt de la montanha. M’aubore subran, e escarcalhe lis uelhs. Quand l’òm es enfant i’a ges d’espectacle que vos agrade mai que de vèire una lèbre cossejada pèr una tropa de chins. Li vese alin, pèr alin : la lèbre lougiera come un fum tèn lo travès, a una lònga avança sus li chins ; de tèmps en tèmps s’arrèsta, s’assèta sus son cueu, chaurilha e repart. La vaquí que davala dins la Nesca. Li chins : Miau ! miau ! la narra au vènt seguisson la piada ; se fan un faus pas, se prenon lo còntrapè, se reprenon tanlèu ; i ròdes onte la lèbre a fach pauseta pèr chaurilhar, narrejan pèr lo sòu e braman que plus fòrt : Miau ! miau ! miau ! e la tropelada abramassida tèn tot de lòng dau travès : en tèsta son li grands cambins, negres e fuòc, emé li pendènts d’un pam de lòng, d’un bond afranquisson li vabres e li matas ; puèi vènon li rablòts mens lèsts mai plus segurs, luench, bèn luench ailà darrier, arriban emé 

				M’aubore subran, e escarcalhe lis uelhs...

				si cambas cortas e tòrtas e si pichòts crids : Nià ! nià ! li bassets, que non posquènt li franquir fau que fagan lo torn d’un calhau gròs come lo ponh ò d’un brot de ferigola ; famós bestiari pèr levar la lèbre au jaç.


				Ara la lèbre nos vèn dessús, retène mon alen, me vai passar davans, me siáu aprovesit d’un calhau. Mai, bista ! la coquina m’a vist. Se recopa ; d’un bond es fòra la Nesca, escarlimpa la montanha, adieu ma lèbre ! dins un virat d’uelh es dins lo bòsc. Li chins arriban onte s’es recopada, un moment perdon la piada, mai la reprenon lèu : Miau ! miau ! nià ! nià !


				Mon paire s’èra avisat de rèn e contuniava emé si dets gòbis de rabalhar d’aglans, ieu restave nec, estabosit. Tot a un còp, darrier ieu, sus l’autre pendènt de la montan-ha, ause un brut de cla-peiròlas que barrutlan. Me revire, a quau vese ? Mossur Robert, lo fieu dau Marqués, lo cavalier dau Rèi, que davala en corrènt devers nautri, lo fusieu d’una man, lo foit di chins de l’autra, nos arriba dessús furon come un pòrc-senglier bleçat, pòde pas mieus lo comparar. Mon paure paire, entre lo vèire, se bota a geinons, come d’abituda, pèr lo saludar, mai lo brutau, sènsa ié dire un mòt, i’alònga un còp de foit a travès dau visatge que lo revèssa pèr lo sòu ! Aquò vesènt, m’encorre, ganhe la montanha, e d’enterin qu’escarlimpe, m’arrapant i ròcas dis onglas di mans e di pès car, come pensatz, ai descargat mis esclòps ; ause li còps de foit que cenglan mon paure paire, e lo brutalàs que ié crida : « Ma-nant ! sale manant ! je te ferai troubler ma chasse ! » E zou, mai de còps de foit ! D’enterin son garda èra arribat, un fotralàs d’òme que parlava jamai qu’un franchimand bastard, se disiá qu’èra un Alemand, aviá un nom que res podiá lo prononciar – l’apelaviam Surta ! un nom a cochar defòra – aqueste animalàs s’èra botat a tabasar, eu tanbèn, sus lo paure vièlh que se giblava au sòu come un verme de terra qu’auriatz caucigat. Pasmens m’ère aplantat sus una auta ròca e d’amont vesiáu li dos mostres 

				...i’alònga un còp de foit a travès dau visatge...

				que picavan totjorn. Alòrs agante un calhau come la tèsta e lo mande : la pèira ronfla, frusta l’aurilha dau garda e, dura e lorda, vèn escrachar lis artèus dau còmte Robert : « Ai ! » crida. Se revira, me mira : Pan ! pan ! dos còps de fusieu ! Zi ! Zi ! li plombs siblan a mon entorn ; mai siáu dejà luench, m’enforne dins lo bòsc, e vène me querre !


				Non ère qu’un enfant. Aviáu trege ans ? quatòrge, lo mai ?... comp-renguère lo dangier e m’azardère pas de tornar a la cabana tant que fuguèt jorn.


				Enjusqu’a la tombada de la nuech, restère matat au plus espés dau bòsc. La jornada fuguèt lònga ! Tot trebolat, mòrt de freg, mangère mon corchon de pan a la cala d’una ròca, aglatat au mitan d’un romiàs. Èra talament dur lo corchonàs que me fauguèt l’embrenigar em’un calhau. Lo destrempave emé mi lagremas, car en manjant pensave a mon paire, que l’avián bessai tuiat ! Aviáu vist d’enaut de la ròca tot son visatge ensau-nosit, pecaire ! E ma maire ! de qué diriá quand me veiriá pas tornar a la cabana ! Quand i’adurián son paure òme, son Pascau esclapat de còps ? 


				— A ! sospirave, en regardant lo calhau que teniáu dins la man, a ! qu’aquela pèira es urosa ! que voudriáu èstre aquela pèira ! au mens sofririáu plus !


				E me barrava lo còr.


				Pasmens lo calabrun arribava. L’ivèrn es tot d’abòrd nuech. La bisa bofava mai aigra. Alin, a l’orizont, una lònga linha roja raiava lo niva gris e marcava que lo solèu èra a mand de se cochar. Alòrs lo cèu, la montanha e tota la planura qu’èran restats tot lo jorn grisastres, n’en devenguèron vioulets, lis aubres, li boissons desfuelhats, li rocàs fuguèron subitò roginàs ; la bisa calèt un momenet pèr faire onor au cochar dau solèu, un rainard japèt ailà sus l’autre travès. E tot d’un tèmps la sornura agolopèt tot !


				Alòrs sortiguèri de ma boissonada e escalère lo travès emboscassit de la comba ; come arribère sus lo crestenc : Brro ! ausiguère davans mi pas come lo brut d’un tombarèu de caladas que se vueja ! Èra un vòu de perdritz que destorbave de sa cochada. Fuguère lèu remés de l’esfrai e tremolant de freg dins ma pèu viouleta, davalère vers la plana.


				M’aplantave sovènt. La mendra rocassilha, una mata d’avaus, un clòt de ferigola, tot me semblava un òme agromolit, a l’espèra, lo garda Surta emé son fusieu ! Aviáu mai páur d’aquel òme que de toti li lops de la montanha. Maugrat li ronfladas e li quilets de la bisa me semblava que li calhaus barrutlant sota mi pès fasián un brut d’espectacle. Ges d’es-tèla au cèu, sèmpre lo nivolàs gris que tapava tot. La nuech èra sorna, 

				pasmens destriave tot a mon entorn. Nautri, li paures, li bèn paures, ié vesèm la nuech ! I’aviá ges de tropèu defòra tant fasiá freg. Pasmens quand fuguère sus lo travès que domina la Nesca en vista dau castèu de la Gàrdia, me semblèt d’ausir renar li trueias dau marqués, e de vèire lo fanau di porcatiers dins lis escorts. Èra donc l’ora que portavan la mangilha au bestiari. Aviáu plus que quauqui pas a faire pèr arribar a l’auta ròca d’onte aviáu embandit lo calhau còntra lo maichant Robert. Me languissiáu de i’èstre pèr vèire se mon paure paire i’èra mòrt alin au fons de la Nesca, aclapat sota li còps de foit di dos brutaus.


				Avancère plan-plan, retenènt mon alen, mai fasiáu tròp de brut sus la clapeiròla, alòrs me botère a quatre piautas, caminant sus li geinons e sus li mans a la rebalada. Arribère sus la poncha de la ròca, e, lo còu estirat, testegère sus l’abisme. Mai en van espinchère, me cavère lis uelhs, non veguère alin au fons qu’una lònga linha negra em’una linha blanca que costejavan lo pè de la montanha. La linha negra èra la lèia de rores gigants que bòrda la Nesca, la linha blanca èra lo liech dau vabre secarós cubert de codelets blancs e liscs.


				Quand me fuguère bèn assegurat que mon paire, esclapat de còps, èra pas abandonat a la fam di lops, me recueulère mai de rabalons, sènsa brut, mesfisènt, davalère dins la comba entre lis avaus, li matas d’euses e li boissonàs, car non voliáu seguir la draia batuda pèr abordar la Nesca. Me mesfisave d’aqueu grand mostràs de garda, que de segur, me fasiá l’espèra en quauqua passiera, come a un rainard.


				Lo quilet de la bisa que se despotentava, lo cascalhatge di fuelhas mòrtas que revolunavan, empachavan d’ausir lo brut dis espinhas di boissons e dis arnavèus que m’acrocavan e di calhaus que barrutlavan sota mi pès. Quand fuguère au bòrd de la Nesca, avancère la tèsta entre dòs matas, espinchère de drecha e de gaucha e veguère res, ni rèn d’estrange, ausiguère rèn. Si, ailà davans, a quauqui pas, i’aviá mis esclòps qu’aviáu abandonats pèr mieus córrer. Alòrs – lo creiretz ò lo creiretz pas – pèr me donar de coratge faguère lo sinhe de la crotz e diguère la soleta preièra que ma maire m’aviá apressa :


					Grand Sant Jan boca d’òr,


					Gardatz l’enfant que dòrm.


					Tenètz-lo se s’envai


					Varalhar vers lo nais,


					Dins lo bòsc gardatz-lo


					Còntra la dènt dau lop...


					Ansin siegue totjorn,


					Bèu Sant Jan, mis amors.

				Tot d’un tèmps fuguère rassegurat. Dins qu’un bond siáu sus mis esclòps que rabalhe, parte come un foleton a travès lis estoblas e li same-nats, escale li ribas, li muralhas come un limbert, m’esbinhe dins lis oulivetas, m’engarde di draias e dei carreiròus, e m’aluenche tant que pòde dau castèu de la Gàrdia que n’en vese amont lusir li vitras. Un moment toti li chins dau marqués an japat. Crenhènça que m’agan ausit ò reniflat, m’aluenche mai, vau passar sus lo morre dis Engarroïnas.


				Quand siáu aquí risque plus rèn dau garda, car siáu fòra li terras dau marqués d’Ambrun ; mai la cabana es luencha, e se ié vau, risque d’èstre pres, se non aquest vèspre, òsca segura, deman de bòn matin ! E pasmens voliáu i’anar pèr vèire mon paire, pèr assolar ma maire, pecaire, que me semblava l’ausir cridar : « Pascalet ! Pascalet !.. »


				Maugrat la nuech sorna mis uelhs vesián bèn alin, sus lo morre de la Gàrdia quauqua rèn de negràs entre lo bòsc e lis oulivetas, quauqua rèn que semblava un gròs clapier : èra nòsta paura cabana en pèiras secas, cuberta de lausas, n’aguènt qu’un mejan emé dòs breças plenas de palha de civada pèr la cochada, l’ola au mitan penjada au cremascle acrocat a un barron de la teulissa ; dins la cantonada de la pòrta, lo large plòt que sèrv de taula. Aqueu plòt onte mon paire chasque matin nos copava de pan a còps de destrau. Revesiáu tot aquò dins ma pichòta cabeça. Mai la páur, la granda páur dau garda, de l’Alemand mostachut e borrut me teniá aquí palaficat.


				Pasmens me decidère. Em’un calhau dins chasca man, sènsa seguir la draia, m’avancère plan-plan. De tèmps en tèmps m’aplantave e chauril-have. De brica e de bròca, en me rebalant d’una faissa a l’autra, arribère darrier la cabana ; m’avancère dau trauc que serviá de fenestron e que barraviam em’un tapon de bauca. D’un còp de ponh enfonsère lo tapon, e, avançant la tèsta, cridère :


				— Maire ! Maire !...


				Degun respondeguèt ! i’aviá res !


				Alòrs sentiguère tot mon sang se virar. Me semblèt que m’avián tuiat mon paire e ma maire ! Venguère en corrènt davans la pòrta de la 

				Em’un calhau dins chasca man...

				cabana. Èra esbadarnada ! A ! botatz, pensave plus au garda ! Cridère come un perdut :


				— Ma maire ! mon paire ! onte siatz ?... Siáu Pascalet !...


				E de dolor, de desesperança me vieutolave pèr lo sòu, e plorave come jamai aviáu plorat ! A ! plorère, gingolère, cridère au mens dòs oras de tèmps ! A la fin, las ! desolat, desesperat, perdut, enrabiat d’èstre tròp fèble pèr me revenjar còntra aqueli qu’èran l’encausa de ma dolor, m’auborère, una pensada sorna m’aviá travessada : lo nais ! lo grand nais que serviá pèr arrosar toti li prats dau castèu èra ailà davans, au bot de l’ouliveta ; i’aviá qu’un mes, aviáu vist tirar de sis aigas lo cadabre de la bèla Agueta de Malamòrt, una chata de vint ans que, desaviada, chagrina, sabiáu pas de qué, èra venguda aquí se negar !


				Partiguère come un lamp, li braç duberts, come s’anave embraçar quauqu’un, e quand veguère lusir l’aiga me semblèt vèire lo paradís ! Pasmens quand n’en fuguère plus qu’a quauqui pas, barrère lis uelhs, faguère tres sauts, e pataflòu ! au mitan dau nais !...


				Mai, qué ! Òu ! deman vos dirai lo rèsta, se fai tard. An, d’aut ! ai pas encara abeurat la muòla.


				E aquò disènt, lo vièlh Pascau s’auborèt, e toti s’enaneriam, s’apro-metènt bèn de revenir lo lendeman. E ieu, en tornant a l’ostau, disiáu a mon grand que me menava pèr la man :


				— Se neguèt pas dins lo nais ?


				— Eta, vai, deman veirem come tot aquò s’adobèt...


				Y

				II. Lo bòn prieur


				Lo lendeman, a la sopada mangère di dos costats, faguère que tòrcer e avalar de páur d’arribar tròp tard a la vilhada e de perdre un mòt de l’istòria dau vièlh Pascau.


				E tot en trissant me disiáu :


				— Aquò, s’aquest vèspre Pascau anava desfaire sis oulivas au molin, e nos laissava aquí badant la figa !


				E me despachave d’acabar mon platet de castanhas blanquetas emé tota la crosta dau pan de mon grand, qu’eu n’en manjava que la moleda. E ma maire èra ravida de me vèire trissar come aquò, ieu que d’abituda amave de rèn.


				Aviáu encara la boca plena, que m’auborère e anère querre dins l’armari la lanterna de mon grand e i’aduguère tota alumada sus la taula.


				— Otre ! me faguèt, siás pressat, minhòt !


				— An, venètz, mon grand, se puèi Pascau començava !


				E lo tirave pèr la man. Lo bòn vièlh, l’auriáu menat sabe pas onte. Fasiá tot çò que voliáu. Quand ié pense una lagrema perleja sus mi cilhas.


				Arriberiam a la vilhada que just Pascau botava lo pè sus lo lindau.


				Entreriam ensèms. Dejà la botiga èra quasi plena. La tubèia di pipas se balançava sus la lampa fumosa e li vilhòlas lusèntas que i’èran pendola-das emé de correjons, e aqueu fum blu mesclava sa sentor que rapèla lo cabaret, a l’oudor fòrta, aspra e sana pasmens, de la pega e dau cuer destrempat. La bòna calor dau poela, la michor dau mèmbre qu’èra restat claus tot lo jorn, rendiá l’oudor plus fòrta e quasiment penibla. Mai l’òm i’èra lèu afach : d’amadó, e tot d’un tèmps aqueu lougier perfum de rimat fasiá oublidar toti lis oudors de cuer, de pega e de linhòu.


				Pan ! pan ! pan ! picavan la simèla, lo mèstre e l’aprendís. Pan ! pan ! pan ! E se despachavan. Se vesiá que volián pas retardar la seguida de l’istòria d’aièr. Pan ! pan ! pan ! E li simèlas, sota li còps de martèu a tèsta de champinhon, se recoquilhavan e prenián un lusènt fonsat. Pan ! pan ! pan ! Emé son gròs poce negràs, picotat di còps d’alena, lo cordonier vira e revira la simèla sus lo diamant que tèn sus son geinon. Pan ! pan ! pan ! Encara un còp : Pan ! e li simèlas son pron picadas.


				Acomençave de me languir, espinchave dins la caçòla, sota lo taulier, se pèr còp d’azard i’auriá pas d’autri simèlas prestas a èstre picadas. Mai dins la caçòla plena d’aiga color de lessieu, trempavan que quauqui 

				ratalhons de cuer. E crese que lo cordonier, emai son aprendís, se lan-guissián come nautri qu’aqueu tabassatge finiguèsse, pèr lèu reprendre lo fieu de l’istòria de la vèlha.


				Non posquère tenir ma lenga ; ieu que jamai mutave, m’azardère a dire :


				— Pascau, come fagueriatz pèr vos tirar dau nais ?


				E Pascau qu’esperava qu’aquò :


				— ... A ! mis amics, quete còp de cueu piquère au mitan d’aqueu nais ! me restontiguèt enjusca dins li peus ! Lo nais èra conglaçat, dur come un bard ! Estabosit, la lenga cachada entre mi dènts pèr lo còntracòp, mi gautas dau cueu que li sentiáu plus de la dolor, m’auborère, me sor-tiguère dau bacin conglaçat come posquère e nec restère un moment assetat sus la bauca dau bòrd usclada pèr la freg.


				Que faire ? que devenir ? Ère qu’un enfant ! sènsa paire, sènsa maire, sènsa ostau, l’ivèrn, la nuech, abandonat dins un champ ; dins mon paure esperit cercave lo biais de me tirar d’aquí pèr la mòrt : i’aviá bèn li lops dins la montanha ! i’aviá bèn Surta e lo maichant Robert au castèu, aqueli segur me farián perir !... Mai subran una bòna pensada me travessèt : me 

				...quand lo saludave levava son capèu en me disènt : — Adieu minhòt !..

				rapelère qu’un còp ère anat au catechisme dau vilatge de Malamòrt e que Mossur lo Prieur d’aquela parròquia nos aviá dich aquesti paraulas :


				— Mis enfants, oublidetz jamai que Dieu es vòste paire. Quand saretz dins lo malur, dins la misèria, dins la dolor, ò bèn au pas de la mòrt, adreiçatz-ié vòsta preièra, l’escotarà. E se podètz venir lo vèire a son ostau, qu’es la glèisa, venètz-ié come anariatz vers un vesin bòn e cari-table ; veiretz, vos ajudarà.


				Sus aqueli sovenirs, sus aqueli promessas que jamai plus i’aviáu pensat despuèi dos ò tres ans que l’aviáu ausida, m’auborère tot reconfortat.


				Mossur lo Curat, Monsenh lo Prieur come l’apelaviam alòrs, lo vesiáu sovènt sus lo camin dau castèu de la Gàrdia. Èra de lònga en vesita vers lo marqués d’Ambrun. Mai non èra pèr aquò de la mema mena de gènts. Eu parlava emé toti. Tocava la man a mon paire quand lo rescontrava, ié demandava de novèlas de sa fema, la Patina e dau pichòt Pascalet ; risiá, galejava, èra una bòna pasta d’òme.


				En davalant vers lo vilatge de Malamòrt, dins la nuech sorna e frejassa, cenglat pèr la bisa que me trepanava, lo revesiáu lo bòn Prieur, lo brave Mossur Randolet – aquò èra son nom – lo revesiáu emé son visatge avenènt, sis uelhs gris, si lòngs peus blancs anelats sus si espatlas ; si mans mofletas e finas, sa voetz de fema, son capèu a lumes, son àbit que li merluças ié batián li talons, si culòtas a grand pònt, si debàs de fielosèla negres e si soliers a blocas d’argènt. Èra lo solet d’aqueli que venián au castèu que me fasiá pas páur ni crènta, que quand lo saludave levava son capèu en me disènt :


				— Adieu minhòt !


				Quand intrère dins lo vilatge podiá bèn èstre miejanuech. Res pèr car-rieras, ges de lume i vitras, ges d’autri bruts que li ronfladas dau vènt, un còntravènt mau assegurat que batiá ò gançolhava, e lo gargolejar sèns fin di bornèus de la fònt que rajavan sa bèla aiga linda dins la conca versanta e bordada de candeletas de glaç.


				Pecaire ! faguère pas d’alongui pèr carrieras, tot drech anère a la clastra atenènta a la glèisa onte demorava lo bòn prieur, Mossur Randolet. Quand fuguère davans sa pòrta, lo tramble me prenguèt. De qué vai me dire ? s’anava me menar au castèu ? me lieurar au garda brutau ?... Non èra possible. Mossur Randolet m’aviá totjorn parlat en sorrisènt, la bontat se garava jamai de son visatge, aquel òme èra bòn e podiá pas faire lo mau, de segur m’aparariá luòga de me degolar... E agantère lo martèu : Pan ! pan ! pan !... Lo tramble me reprenguèt. Aviáu picat tròp fòrt, bessai ! Esperère un moment, rèn bolegava dins la clastra. Me retirère còntra la 

				muralha de la glèisa e espinchère toti li fenèstras, mai res se ié mostrèt. M’avancère mai de la pòrta, prenguère mai lo martèu, l’auborère, esperère un instant, puèi : Pan ! pan ! non ausère picar lo tresenc còp. Tot d’un tèmps ausiguère la voetz de Mossur Randolet que fasiá :


				— Janeton ! Janeton ! me sèmbla qu’an picat... 


				E Janeton, de l’autre estatge, ié respondiá :


				— Vos trompatz, es un còntravènt que la bisa fai tabasar...


				Alòrs aguère plus ges de crènta : Pan ! pan ! pan ! e la voetz de Mossur lo Prieur reprenguèt :


				— Te l’aviáu bèn dich. Vai vèire çò qu’es.


				E ausiguère tarabastejar un moment dins la clastra, puèi veguère de lume a l’èstra ailamondaut, sota li teules, puèi, pin ! pòu ! lo brut dis esclòps de Janeton que davalava lis escaliers. Avans de duerbir :


				— Quau es aquí ? me cridèt.


				— Es ieu.


				— Quau siás ?


				— Siáu Pascalet de la Patina... Aviáu pas acabat de dire mon nom que la pòrta èra duberta e la clartat dau lume m’avuglava.


				— An ! intra, me faguèt la vièlha renosa, de qué vènes faire a la clastra d’aquesta ora ? Mossur lo prieur es cochat, dòrm, e pòu pas anar córrer pèr carrieras emé lo tèmps que fai. Parla, de qué ié vòs ?


				Aquò disènt, barrava la pòrta e s’atrobaviam dins la viseta d’escalier. Li paraulas borrudas e bruscas de Janeton m’avián estomagat. Non sachère ié respòndre ; faguère que dire en bretonejant de la páur e de la freg :


				— Voudriáu lo vèire.


				De qué i’aguère dich aquí ! 


				— Voudriás lo vèire ! voudriás lo vèire ! Es pas a dòs oras dau matin que l’òm vai vèire li gènts e que l’òm li fai levar au gròs de l’ivèrn. Se vèn d’aquestis oras quand i’a quauqu’un a l’angoniá, autrament se levam pas ! Li jorns son pron lòngs, e i’a tèmps pèr tot ! 


				En me parlant, fasiá vejaire de se revirar pèr me faire davalar lis esca-liers qu’aviam montats e me traire a la carriera... Urosament Mossur lo Prieur aviá tot ausit, e dau fons de sa litòcha ié cridèt :


				— Fai-lo montar lo pichòt Pascalet, atuba lo fuòc, que se caufe, ié vau...


				Janeton quinquèt plus. Pin ! pòu ! Pin ! pòu ! fasián sis esclòps sus l’escalier, e ieu la seguiguère. Arriberiam dins la cosina encara cauda dau fuòc que i’avián fach la vèlha, encara plena dis oudors di saussas e dau cafè dau sopar de Mossur lo Prieur. Rèn qu’aquò me remetiá mon paure 

